Dôvodová správa

Všeobecná časť

Cieľom navrhovanej právnej úpravy je vytvoriť podmienky na účinnú ochranu zdravia zamestnancov. 
Uvedená problematika bola v legislatíve SR upravená len čiastočne právnymi predpismi nižšej právnej sily, ktoré boli vydané na základe zrušeného zákona o starostlivosti o zdravie ľudu (úprava Ministerstva zdravotníctva Slovenskej socialistickej republiky  č. 7/1978 Vest. Ministerstva zdravotníctva Slovenskej socialistickej republiky o hygienických požiadavkách na pracovné prostredie, v znení úpravy Ministerstva zdravotníctva Slovenskej socialistickej republiky č. 7/1985 Vest. Ministerstva zdravotníctva Slovenskej socialistickej republiky, smernice č. 30/1964 Zb. Hygienické predpisy o poskytovaní nápojov pri práci v horúcich prevádzkach). 
	Navrhovaná právna úprava nadväzuje na preventívne opatrenia v súvislosti s kategorizáciou prác z hľadiska zdravotných rizík a na určovanie rizikových prác (nariadenie vlády Slovenskej republiky č. 511/2004 Z. z. o kritériách na zaraďovanie prác do kategórií z hľadiska zdravotných rizík  a náležitosti návrhu na zaradenie prác do kategórií). Zmyslom preventívnych opatrení je obmedziť vystavenie zamestnancov nepriaznivým mikroklimatickým podmienkam na zdravotne bezpečnú úroveň. Mikroklimatické podmienky sú dané teplotou, relatívnou vlhkosťou a rýchlosťou prúdenia vzduchu. Tieto parametre sa navzájom ovplyvňujú. Ich vzájomný pomer je základom pocitu pohody, resp. nepohody zamestnanca. Ak sú ich hodnoty príliš vysoké alebo príliš nízke, môžu pôsobiť škodlivo na zdravie.
	Navrhovaná právna úprava upravuje v závislosti od druhu vykonávanej práce optimálne tepelné podmienky a dlhodobo a krátkodobo únosnú záťaž teplom zamestnanca. Podľa energetickej náročnosti práce a tepelno-izolačných vlastností odevov sú navrhnuté krátkodobo a dlhodobo únosné hodnoty trvania práce.  Medzi zamestnancov vystavených nadmernému teplu patria napríklad hutníci, taviči, sklári, asfaltéri. Vystavenie chladu prichádza do úvahy najmä pri prácach vo vonkajšom prostredí (napríklad lesní robotníci, stavební robotníci), ale aj vo vnútorných priestoroch (napríklad zamestnanci mraziarní). 
Jednou zo základných povinností zamestnávateľa je zabezpečiť preventívne opatrenia, vrátane pitného režimu, ktoré vylúčia alebo znížia na najnižšiu možnú mieru nepriaznivé účinky faktorov tepelno-vlhkostnej mikroklímy na zdravie zamestnancov. Pri práci v nadmernom teple musí zamestnávateľ zabezpečiť ochranu zdravia zamestnancov technickými opatreniami (napríklad zníženie intenzity zdroja tepla, účinné vetranie,  miestne ochladzovanie zamestnancov), organizačnými opatreniami (napríklad striedanie zamestnancov, pracovné prestávky v priaznivých mikroklimatických podmienkach) a vhodným pitným režimom. Obdobne musí zamestnávateľ zabezpečiť ochranu zdravia zamestnancov pri práci v chlade najmä technickými a organizačnými opatreniami, vrátane tepelnej izolácie zamestnanca vhodným ochranným odevom.
	Problematika obsiahnutá v navrhovanej právnej úprave nie je riešená v práve Európskej únie samostatnou smernicou, ale jej základný cieľ, ochrana zdravia zamestnancov pri práci, je v súlade s princípmi prevencie pred ochoreniami zamestnancov v súvislosti s výkonom práce, vyplývajúcimi z práva Európskej únie.
Navrhovaná právna úprava je v súlade s Ústavou Slovenskej republiky a so zákonom o verejnom zdravotníctve a o zmene a doplnení niektorých zákonov.
Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie.

DOLOŽKA ZLUČITEĽNOSTI
právneho predpisu
s právom Európskych spoločenstiev a Európskej únie

1.	Predkladateľ právneho predpisu:  
Vláda Slovenskej republiky 

2.	Názov návrhu právneho predpisu:
Nariadenie vlády Slovenskej republiky o podrobnostiach o ochrane zdravia pred záťažou teplom a chladom pri práci

3.	Problematika návrhu právneho predpisu:
	a) je upravená v práve Európskych spoločenstiev: 
	- v primárnom práve v Čl. 137 Zmluvy o založení ES v platnom znení
	- nie je upravená v sekundárnom práve

	b) nie je upravená v práve Európskej únie
	- v primárnom práve
	- v sekundárnom práve

c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Problematika návrhu právneho predpisu nie je v práve Európskych spoločenstiev a Európskej únie upravená a preto je bezpredmetné vyjadrovať sa k bodom 4., 5. a 6.

Osobitná časť

K § 1
Predmet úpravy sa člení do okruhov, ktoré nariadenie vlády pokrýva z hľadiska upravovanej problematiky. Vymedzuje špecifické činnosti, na ktoré sa nariadenie vlády nevzťahuje, napr. na zásahovú činnosť príslušníkov Hasičského a záchranného zboru. Definujú sa niektoré pojmy pre účely tohto nariadenia.

K § 2
Stanovujú sa triedy práce podľa celkového priemerného energetického výdaja, optimálne a prípustné hodnoty mikroklimatických podmienok. 

K § 3
Stanovujú sa limitné hodnoty dlhodobo a krátkodobo únosnej záťaže teplom a únosné doby práce u aklimatizovaných a neaklimatizovaných zamestnancov.

K § 4
Určujú sa ochranné a preventívne opatrenia na pracovisku, kde sú prekročené hodnoty prípustných mikroklimatických podmienok v dôsledku nadmernej záťaže zamestnancov chladom, ktoré zabezpečí zamestnávateľ.

K § 5
Určujú sa prípustné povrchové teploty pevných materiálov, strojov a technických zariadení a teplota kvapalín, s ktorými prichádza do kontaktu pokožka zamestnanca počas celej pracovnej zmeny.

K § 6
	Upravuje  zabezpečenie  pitného režimu pre zamestnancov pri zvýšenej záťaži teplom alebo chladom. 

K § 7
Stanovuje sa dátum účinnosti návrhu právneho predpisu vzhľadom na prepokladanú dĺžku legislatívneho procesu.

K prílohe č. 1
	Do definícií sú zaradené tie pojmy, veličiny, jednotky a symboly, ktoré sú dôležité pre správne vymedzenie problematiky záťaže teplom a chladom pri práci.

K prílohe č. 2
	V tabuľkách č. 1, 2a, 2b, 3, 4a až 4o a 5 sú uvedené triedy práce vrátane príkladov činností, optimálne a prípustné hodnoty mikroklimatických podmienok, limitné hodnoty dlhodobo a krátkodobo únosnej  záťaže teplom a teplota vzduchu korigovaná podľa rýchlosti prúdenia vzduchu.